TÁJÉKOZTATÓ A SZÁLLÁSHELY ÜZEMELTETÉSÉHEZ

Ez a tájékoztató a Tamási Polgármesteri Hivatal honlapján elérhető, szálláshely-szolgáltatásról szóló általános tájékoztatást egészíti ki.

NTAK-regisztráció

Az NTAK-ban rögzített adatoknak meg kell egyezniük a hivatalos iratokban és a jegyzői nyilvántartásban szereplő adatokkal. A szálláshely típusát a regisztráció befejezése után nem lehet módosítani. Hibás típusválasztás esetén a szolgáltatási helyet törölni, majd a helyes adatokkal újra rögzíteni kell.

Az NTAK-regisztrációt a szálláshely-szolgáltató vagy törvényes képviselője végezheti el. Meghatalmazott közreműködése esetén az NTAK-ban előírt jogosultságot előzetesen rendezni kell.

Napi adatszolgáltatás

A szálláshelykezelő szoftverrel az NTAK felé napi adatszolgáltatást kell teljesíteni a tevékenység végzésének időtartama alatt. Az adatszolgáltatásra a zárva tartás napjain is figyelni kell.

Vendégadatok rögzítése

Bejelentkezéskor a vendég személyazonosításra alkalmas okmányát vagy útiokmányát be kell mutatni az adatok rögzítéséhez. Az okmány bemutatásának hiányában a szálláshely-szolgáltatást meg kell tagadni. Tizennégy év alatti vendégnél az előírt személyes adatok a törvényes képviselő nyilatkozata alapján is rögzíthetők.

Online közvetítő használata

Ha a szálláshelyet online szálláshely-közvetítőn keresztül kínálják, a hirdetésben jól láthatóan fel kell tüntetni az NTAK-regisztrációs számot és a szálláshely típusát.

VENDÉGEM alkalmazás

A legfeljebb 8 szobával és 16 férőhellyel működő szálláshelyek az NTAK felületén választhatják a Magyar Turisztikai Ügynökség által biztosított, ingyenesen használható VENDÉGEM alkalmazást.

A részletes feltételek és használati útmutatók az alábbi oldalakon érhetők el:

https://info.ntak.hu/szallashelyek

https://info.vendegem.hu

A szálláshely minősítésével, az NTAK-regisztrációval, a szoftverrel vagy a vendégadatok kezelésével kapcsolatos, folyamatosan változó technikai kérdésekben kérjük, közvetlenül az NTAK tájékoztatóját használják.

